Að sögn Sigríðar Snorradóttur , hjá Þjónustu-miðstöðinni Húsafelli hafa verið miklar annir við þjónustu ferðafólks þar í sumar . " Það er búið að vera pakkfullt hjá okkur á tjaldstæðunum í allt sumar og mikið að gera . Tjaldstæðin hafa ítrekað fyllst og þurft að vísa mörgum frá , " segir Sigríður . Hún segir að svæðið þoli einungis ákveðinn fjölda og því virði staðarhaldarar þau þolmörk og vísi fólki frá frekar en að yfirfylla svæðið . Aðspurð um útlitið vegna komandi helgar sagði Sigríður : " Það byrjaði að streyma fólk hingað á tjaldstæðin á miðvikudag og mikið í gær einnig . Þó að það sé ekki fullt á tjaldstæðunum ennþá þá býst ég við að svo verði . Veðrið er betra hér í Húsafelli en víða annarsstaðar , milt veður og stutt síðan það fór að rigna lítillega , " sagði Sigríður klukkan 11 í morgun .